钦定古今图书集成/理学汇编/经籍典/第055卷 > 朱子易说 > 《河图洛书》
## 钦定古今图书集成/理学汇编/经籍典/第055卷 > 朱子易说 > 《河图洛书》

先生谓甘叔怀曰：“曾看《河图》《洛书》数否？无事时好看，
且得自家心流转得动。”〈辅广录〉

《河图》既无四隅，则比之《洛书》，固亦为圆矣。注中三句，
本《唐书历志》一行之说。“二始者，一二也。一奇故为刚。
二耦故为柔。二中者，五六也。五者，十日。六者，十二辰
也。二终者，十与九也。闰馀之法，以十九岁为一章”，故
其言如此。然一章之数，似有附会，当时姑借其说，以
明十数之为《河图》耳。〈答廖德明〉

论虽以“四十五者为《河图》，五十五者为《洛书》”，然序论
之文，多先书而后图。盖必以五十五数为体，而后四十五者之变可得而推。又况《易传》明有五十有五之
文，而《洪范》又有九位之数耶？〈答程大昌〉

《河图》《洛书》，熹窃以《大传》之文详之，《河图》《洛书》，盖皆圣
人所取以为八卦者，而九畴亦并出焉。今以其象观
之，则虚其中者所以为《易》也，实其中者所以为《洪范》
也。其所以为《易》者，已见于前段矣。所以为洪范，则《河
图》九畴之象，《洛书》五行之数，有不可诬者，恐不得以
其说出于纬书而略之也。〈与郭冲晦〉

林夔孙问：“前日承先生说云：‘老阳少阴，老阴少阳，即
除了本身一二三四，便是九八七六之数。今观《启蒙》
阳进阴退之说，也是如此’。”答曰：“他进退亦是自然如
此，不是人去强教他进退。但是以十言之，则大故分
晓，这物事好则剧。”问云：“看《河图》上此数便牵走了。”曰：
“天地只是不会说，请圣人出来说。若天地自会说，想”
见更说得好。如《河图》《洛书》，便是天地画出底。

或问：“《河图》自五之外，如何一便成六，七八九十？”答曰：
“皆从五过，则一对五而成六，二对五而成七，三对五
而成八，四对五而成九。到末梢五又撞著个五，五便
成十。”又曰：“《河图》是常数，《洛书》是变数。”〈舒高录〉

问温公《河图》《洛书》之说。答云：“温公以《河图》《洛书》为怪
妄，未是。若说果无此，夫子何以说《河》不出图？《尚书》云
云，此理盖有之。温公又以《系辞》为非圣人之书，亦缘
图、《书》之说故也。”〈吕煇录〉

问：“或曰：‘天地之数五十有五，而大衍之数五十何也’？”
铢窃谓天地之所以为数，不过五而已。五者，数之祖
也。盖参天两地，三阳而二阴三二，各阴阳错而数之，
所以为数五也。是故三其三，三其二，而为老阳，老阴
之数；两其三，一其二，而为少阴之数；两其二，一其三，
而为少阳之数，皆五数也。《河图》自天一至地十，积数
凡五十有五。而其“五十”者，皆因五而后得。故五虚中
若无所为而实，迺“五十”之所以为“五十”也。〈一得五而成六二得
五而成七三得五而成八四得五而成九五得五而成十无此定数则五十者何自来耶〉《洛书》自
一五行，至“九五福”，积数凡四十有五；而其四十者，亦
皆因五而后得；故五亦虚中，若无所为而实乃四十
之所以为“四十”也。〈一六共宗而为太阳之位数二七为朋而为少阴之位数三八成友
而为少阳之位数四九同道而为太阴之位数不得此五数何以成此四十耶〉即是观之，《河
图》《洛书》皆五居中而为数，宗祖《大衍》之数。五十者，即
此五数衍而乘之，各极其十，则合为五十也。是故五
数散布于外，为五十，而为《河图》之数；散布于外，为四
十，而为“《洛书》之数。”衍而极之，为五十，而为《大衍》之数，
皆自此五数始耳。是以于五行为土，于五常为信；水
火木金不得土，不能各成一气，仁义礼“智不实有之，
亦不能各为一德，此所以为数之宗，而揲蓍之法必
衍而极于五十以见于用也。”不知是否？答云：“此说是。”
〈答董铢〉

问：《河图》之数，不过一奇一偶相错而已，故太阳之位
即“太阴之数，太阴之位即太阳之数，少阴之位即少
阳之数，少阳之位即少阴之数”，见其迭阴迭阳，阴阳
相错，所以为生成也。天五地十居中者，地十亦天五
之成数，盖一二三四，已含六七八九者，以五乘之故
也，盖数不过五也。《洛书》之因一二三四，以对九八七
六，其数亦不过十。盖太阳占第一位已含太阳之数，
少阴占第二位已含少阴之数，少阳占第三位已含
少阳之数，太阴占第四位已含太阴之数。虽其阴阳
各自为数，然五数居中，太阳得五而成六，少阴得五
而成七，少阳得五而成八，太阴得五而成九，则与《河
图》一阴一阳相错而为生成之数者，亦无以异也，不
知可如此看否？《启蒙》言其数与位，皆三同而二异，三
同谓一三五，二异谓《河图》之二，在《洛书》则为九，《河图》
之四，在《洛书》则为七也。盖一三五阳也，二四阴也，阳
不可易而阴可易，阳全阴半，阴常从阳也。然七九特
成数之阳，所以成二四生数之阴，则虽阳而实阴，虽
易而实未尝易也，不知是否。答云。所论甚当。《河图》相
错之说尤佳。〈同上〉

二始者，一为阳始，二为阴始，二中者，五六二终者，九
十五便是十干所起，六便是十二律所生。圆者，星也。
圆者，《河图》之数。言无那四角底，其形便圆。〈㬊渊录〉
《河图》中宫天五乘地十而得七八九六，因五得数，积
五奇五偶而为五十有五。〈同上〉

一二三四九，八七六最妙：《一藏九，二藏》八，三藏七，四
藏六。〈廖德明录〉